32002D0886
L 308/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 ноември 2002 година
за изменение на Директива 94/55/ЕО на Съвета по отношение на крайните срокове, които трябва да се спазват за съдове под налягане, стелажи за бутилки и резервоари за автомобилен превоз на опасни товари
(нотифицирано под номер C(2002) 4344)
(текст от значение за ЕИП)
(2002/886/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 94/55/ЕО на Съвета от 21 ноември 1994 г. относно сближаването на законодателствата на държавите-членки по отношение автомобилен превоз на опасни товари (1), последно изменена с Директива 2001/7/ЕО (2) на Комисията, и по-специално член 6, параграф 4, трета алинея от нея,
като има предвид ,че:
(1)
Европейските стандарти, определящи подробни технически изисквания за изработването, използването и условията за превоз на съдове под налягане, стелажи за бутилки и резервоари за автомобилен превоз на опасни товари, досега не са били добавени към приложения А и Б към Директива 94/55/ЕО, тъй като стандартизацията по тях от Европейския комитет по стандартизация (ЕКС) още не е приключила.
(2)
Затова е необходимо да се отложи крайният срок, определен в член 6, параграф 4 от Директива 94/55/ЕО, след който такива съдове под налягане, стелажи за бутилки и резервоари трябва да отговарят на Директива 94/55/ЕО.
(3)
Следователно Директива 94/55/ЕО трябва съответно да се измени.
(4)
За да се избегне всякаква правна несигурност, настоящото решение следва да се прилага от 1 юли 2001 г.,
ПРИЕ НАСТОЯЩОТО РЕШЕНИЕ:
Член 1
Член 6, параграф 4, първата алинея от Директива 94/55/ЕО се заменя, както следва:
„Държава-членка може да поддържа национални разпоредби, които са в сила от 31 декември 1996 г. по отношение изработването, използването и условията за превоз на нови съдове под налягане и нови стелажи за бутилки по смисъла на специалната разпоредба, посочена в параграф 4 от приложение В, и нови резервоари, които не отговарят на приложения А и Б, докато позовавания на стандарти за изработване и използване на съдове под налягане, стелажи за бутилки и резервоари със същата обвързваща сила, както разпоредбите на настоящата директива, се добавят към приложения А и Б, но във всеки случай не по-късно от 30 юни 2003 г. Съдове под налягане, стелажи за бутилки и резервоари, изработени преди 1 юли 2003 г., и други съдове, изработени преди 1 юли 2001 г. и поддържани на изискваните нива на безопасност, могат да продължат да се използват според първоначалните условия.“
Член 2
Настоящото решение се прилага от 1 юли 2001 г.
Член 3
Адресати на настоящото решение са държавите-членки.
Съставено в Брюксел на 7 ноември 2002 година.